Noves línies d'autobús i horaris nocturns amplien la connectivitat de l'Eliana
09 de maig de 2025

• Des d'aquest divendres entren en funcionament noves rutes directes amb les universitats, l'Hospital de Llíria i altres municipis del Camp de Túria i València.

L'Eliana millora la seua xarxa de transport públic amb l'entrada en funcionament del nou servei metropolità nord-oest, impulsat per l'Autoritat de Transport Metropolità de València (ATMV). Des d'aquest divendres, 9 de maig, es milloren els horaris de les línies tradicionals i operen noves línies d'autobús, incloses connexions directes amb centres estratègics com les universitats i l'Hospital de Llíria, així com nous serveis nocturns.

El nou servei inclou dues noves rutes: la línia 136A i 136B, que connecten amb les universitats (la primera al seu pas des de Llíria i la segona directa des de l'Eliana); i la línia 133B, que connecta amb l'Hospital de Llíria, Bétera i Serra.

Així mateix, hi haurà dues noves rutes nocturnes, la línia 134N entre Vilamarxant i València, que recorre la CV-336; i la línia 145N que uneix Llíria amb la capital, amb parades en vies principals elianeres com Corts Valencianes i Camp de Túria.

A més, s'han millorat les freqüències de pas en les línies ja existents: la línia 145A i 145B: València - Llíria – Xestalgar i la línia 146A i 146B: València - L'Eliana - Benaguasil. 

Els usuaris poden consultar els horaris i freqüències actualitzats en el web oficial metgovalencia.com.

L'alcalde de l'Eliana, Salva Torrent, ha celebrat l'entrada en vigor del nou servei, destacant que "suposarà una millora notable en la mobilitat sostenible per als veïns i veïnes del municipi", i ha recordat que es tracta d'una actuació impulsada durant la legislatura de l'anterior Govern del Botànic.